钦定古今图书集成/明伦汇编/宫闱典/第129卷 > 张居翰
## 钦定古今图书集成/明伦汇编/宫闱典/第129卷 > 张居翰

按《五代史宦者传》：“居翰，字德卿，故唐掖廷令张从玟
之养子。昭宗时，为范阳军监军，与节度使刘仁恭相
善。天复中，大诛宦者，仁恭匿居翰大安山之北谿以
免。其后梁兵攻仁恭，仁恭遣居翰从晋王攻梁潞州
以牵其兵，晋遂取潞州，以居翰为昭义监军。庄宗即
位，与郭崇韬并为枢密使。庄宗灭梁而骄，宦官因以”
用事，郭崇韬又专任政，居翰默默苟免而已。魏王破
蜀，王衍朝京师，行至秦川，而明宗军变于魏。庄宗东
征，虑衍有变，遣人驰诏魏王杀之。诏书已印画，而居
翰发视之，诏书言“诛衍一行”，居翰以谓杀降不祥，乃
以诏傅柱揩去“行”字，改为一家。时蜀降人与衍俱东
者千馀人，皆获免。庄宗遇弑，居翰见明宗于至德宫，
求归田里。天成三年卒于长安，年七十一。